 Spika wa Bunge la Tanzania Job Ndugai amesema kauli ya Mbunge wa Kahama Mjini (CCM) Jumanne Kishimba kuomba Serikali iruhusu kilimo cha bangi si jambo la mzaha.Ndugai amesema bungeni jijini Dodoma kwa, bangi ni biashara kubwa Canada hivyo Mbunge Kishimba anazungumza kitu cha msingi sana."Tena linaweza likawa ni zao moja kubwa kabisa la biashara linaloweza kuongoza kuliko mazao mengi tu, kabisa likafanya mapinduzi makubwa sana ya kipato. Kwa hiyo anachokizungumza Mheshimiwa Kishimba hazungumzi bangi itumike vile ambavyo tunafahamu hapa nchini" amesema.Kabla ya kauli ya Ndugai Mbunge wa Kahama Mjini (CCM) Jumanne Kishimba aliiomba Wizara ya Mambo ya Ndani itoe msamama kwa watu wenye bangi waisalimishe Polisi iuzwe Serikali ipate mapato.Amesema Wizara hiyo inaweza kutoa msamaha kwa miezi sita kwa bangi iliyopo kama inavyofanywa kwenye silaha ili bangi hiyo iuzwe kwa usimamizi wa Jeshi la Polisi na mapato yaingie Mamlaka ya Mapato Tanzania (TRA) na wananchi wapate fedha."Ni vizuri wakati wote Mheshimiwa Spika dunia inapobadilika lazima twende haraka sana. Uganda Mheshimiwa Spika wamepewa na EU (Umoja wa Ulaya) zaidi ya Dola milioni 500 kwa ajili ya kilimo cha bangi wanatoa udongo kutoka Malasia lakini sisi bahati nzuri wakulima wetu wana utaalamu wa kulima bangi muda mrefu"amesema Kishimba bungeni jijini Dodoma.Mbunge huyo pia ameitaka Wizara kilimo itoe ufafanuzi kwamba watu wanaotaka kulima wamuone nani kwa kuwa ipo sheria iliyotungwa na Bunge inayoruhusu kilimo cha bangi kwa ajili ya kutengeneza dawa."Mheshimiwa Spika bei ya bangi duniani imepanda maradufu na nchi zote zinazotuzunguka zimekwisharuhusu" amesema.Kwa mujibu wa mwakilishi huyo wa wananchi wazungu walipiga marufuku kilimo cha bangi kwenye miaka ya 1940's lakini baadaye waligundua ndani ya zao hilo kuna dawa.Amesema Tanzania ni nchi ya tatu Afrika kwa kulima bangi ya magendo hivyo kama Serikali kama itaruhusu kilimo cha zao hilo inaweza kusaidia kuongeza mapato na kuondoa magendo.